text: Brandmand i retten: Havde 32.000 kanonslag i sit hjem
  08 august 2017 kl. 09.15
  Retssagen mod en brandmand, der ulovligt opbevarede 32.000 kanonslag, starter onsdag.
  Tilbage i november 2016 blev en brandmands hjem i Christiansfeld ransaget af politiet efter et tip fra en borger. Hos den nu 42-årige brandmand fandt og beslaglagde man 32.000 tre-grams kanonslag.
  Onsdag går retssagen mod brandmanden i gang i Retten i Kolding.
  Brandmanden er tiltalt efter straffelovens §252 om ved grov kådhed eller på lignende hensynsløs måde at have voldt nærliggende fare for nogens liv eller førlighed.
  Han er desuden tiltalt for overtrædelse af fyrværkeriloven ved under skærpende omstændigheder at have opbevaret de 32.000 kanonslag uden tilladelse.
  